***Wordle*** er et nettleserbasert engelskspråklig ordspill laget av Josh Wardle som ble offentliggjort i oktober 2021. Wardle, som er en programvareutvikler fra Brooklyn, skapte *Wordle* for sin partner som var glad i ordspill. Spillet ble gjort tilgjengelig for offentligheten i oktober 2021, etter en periode hvor det kun var tilgjengelig for Wardles venner og familie. Spillet har likheter med TV-programmet *Lingo*.

Det ble kunngjort 31. januar 2022 at *Wordle* ble kjøpt av *The New York Times*, for en sum høyere enn en million amerikanske dollar. *The New York Times* har sagt at de ønsker å fortsette med den kostnadsfrie modellen inntil videre.

Spillopplevelse
---------------

I *Wordle* må spilleren finne ut hva det hemmelige, engelskspråklige ordet på fem bokstaver er. Spilleren får gjette hva ordet er opp til seks ganger. Når spilleren har skrevet inn et ord på fem bokstaver, får de vite om bokstavene er i det hemmelige ordet, og om de er på riktig plassering. For eksempel, om det hemmelige ordet er «CRATE», og spilleren har skrevet inn ordet «CARPS», vil bokstaven *C* bli fremhevet med en grønn grafikk, og bokstavene *A* og *R* blir fremhevet med en gul grafikk. Om spilleren har skrevet inn et ord som ikke er et ord, er det ikke godkjent som et forsøk.

Det er ett tilgjengelig ord daglig, som vil si at alle spillere forsøker å knekke den samme gåta hver dag.

Mottakelse
----------

*Wordle* har fått positive tilbakemeldinger fra spillere og journalister. Adam Rosenberg, ved Mashable, skrev «gi det et forsøk og se for deg selv. Når du har blitt bitt, er det vanskelig å stoppe deg fra å komme tilbake for mer.». Jordan Devore, ved Destructoid, skrev at «*Wordle* var nådigst skapt av Josh Wardle, og det er veldig bra.»

90 spillere spilte *Wordle* 1. november 2021. Ved 2. januar 2022 er det rapportert at 300 000 spillere spilte spillet. Spillet fikk en økt popularitet da det, i midten av desember, ble lagt til en funksjon som lot spillere legge sine resultater ut på tjenesten Twitter. Twitter-postene som spillet lar spillerne poste har blitt vanlige å se på Twitter, men har også fått kritikk på grunn av at de gir en dårlig opplevelse for folk som bruker skjermlesere.

*Wordle* har blitt kopiert på en rekke andre språk og enheter, og flere av kopiene for iOS og Android er fjernet fra app-butikkene. Wardle ønsket at *Wordle* skulle være tilgjengelig uten kostnader eller reklame.

Referanser
----------

1. ↑  ; *The New York Times*; besøksdato: 7. januar 2022.
2. 1 2 3 4  Victor, Daniel (3. januar 2022). «Wordle Is a Love Story». *The New York Times* **(engelsk)**. ISSN 0362-4331. Besøkt 7. januar 2022.
3. 1 2 3  Livingston, Christopher (5. januar 2022). «Wordle: The free daily word game that's filling Twitter with little squares». *PC Gamer* **(engelsk)**. Besøkt 7. januar 2022.
4. 1 2 3 4  Serrels, Mark. «Wordle: The wildly popular word game explained». *CNET* **(engelsk)**. Besøkt 7. januar 2022.
5. 1 2  Tracy, Marc (31. januar 2022). «The New York Times Buys Wordle». *The New York Times* **(engelsk)**. ISSN 0362-4331. Besøkt 1. februar 2022.
6. 1 2  Rosenberg, Adam (4. januar 2022). «Here's why we can't stop playing 'Wordle'». *Mashable* **(engelsk)**. Besøkt 7. januar 2022. «Just give it a shot and see for yourself. Once you've caught the bug, it's hard to keep yourself from coming back for more.»
7. ↑  «What is Wordle? The new viral word game delighting the internet». *the Guardian* **(engelsk)**. 23. desember 2021. Besøkt 7. januar 2022.
8. ↑  «Wordle is a free word game that's just tough enough to be fun». *Destructoid* **(engelsk)**. 28. desember 2021. Besøkt 7. januar 2022. «Wordle was graciously created by Josh Wardle, and it’s very good.»
9. 1 2  «Spillet som går viralt». *Tek.no* **(norsk)**. 26. januar 2022. Besøkt 30. januar 2022.
10. ↑  «Apple og Google kaster ut ordspill». *Tek.no* **(norsk)**. 12. januar 2022. Besøkt 30. januar 2022.

Eksterne lenker
---------------

* (en) *Wordle* hos MobyGames Rediger på Wikidata

* (en) *Wordle* hos Giant Bomb Rediger på Wikidata

Portal: Videospill